ORDE do 29 de xuño de 2004 pola que se outorga a aprobación definitiva parcial á modificación puntual das normas subsidiarias de planeamento de Vilalba na zona das Pedreiras e o acceso ao auditorio.
CONSELLERÍA DE POLÍTICA TERRITORIAL, OBRAS PÚBLICAS E VIVENDA — III. OUTRAS DISPOSICIÓNS — 20/08/2004

O planeamento urbanístico vixente no Concello de Vilalba son unhas normas subsidiarias de planeamento, aprobadas definitivamente o 13 de abril de 1984, que foron obxecto de diversas modificacións puntuais o 25 de setembro de 1991.
O concello, por medio da presente modificación das normas de planeamento, propón a mellora do
acceso á zona das Pedreiras e mais o Auditorio Municipal e completar o acceso ao núcleo histórico de Vilalba, a través dunha nova vía desde a rúa Plácido Peña, travesía urbana da estrada C-641.
O obxecto da modificación dá cumprimento ao sinalado no artigo 94 da Lei 9/2002, de ordenación urbanística e protección do medio rural de Galicia, respecto dos fundamentos das modificacións do planeamento urbanístico.
De conformidade co sinalado no artigo 93.4º da Lei 9/2002, as modificacións de calquera dos elementos dos plans, proxectos, normas e ordenanzas suxeitaranse ás mesmas disposicións enunciadas para a súa tramitación e aprobación.
Terminada a fase de elaboración da modificación puntual e inmediatamente antes da súa aprobación inicial, o concello remitiu o expediente ao informe preceptivo desta consellería, que foi emitido con data do 16 de outubro de 2003, ao abeiro do disposto no artigo 85.1º da Lei 9/2002. Neste informe indicábase que se deberían facer as modificacións estritamente necesarias para o correcto desenvolvemento da nova vía, mantendo a reserva viaria de acceso á praia fluvial do río Magdalena e eliminando as variacións do sistema viario das vixentes normas subsidiarias, que non son obxecto da presente modificación.
O Pleno da Corporación, na súa sesión do 26 de decembro de 2003, acordou a aprobación inicial da modificación puntual, que posteriormente foi sometida ao trámite de información pública polo prazo dun mes mediante anuncios publicados no Diario Oficial de Galicia nº 22, do 3 de febreiro de 2004, no diario El Progreso e no xornal La Voz de Galicia con datas 2 e 3 e 3 e 4 de febreiro de 2004, respectivamente.
No expediente constan os informes emitidos polo aparellador municipal e pola Secretaría do Concello, ambos os dous con data do 15 de abril de 2004 favorables á modificación puntual proposta no que respecta á súa conformidade coa lexislación vixente e á calidade técnica da ordenación proxectada.
O Pleno da Corporación, en sesión do 16 de abril de 2004, acordou aprobar provisionalmente o proxecto de modificación puntual, remitíndoo a esta consellería para a súa aprobación definitiva.
De conformidade co disposto polo artigo 89.1º da Lei 9/2002, do 30 de decembro, de ordenación urbanística e protección do medio rural de Galicia, a competencia para a aprobación definitiva dos plans xerais de ordenación municipal correspóndelle ao conselleiro competente en materia de urbanismo e ordenación do territorio.
En consecuencia, de conformidade co establecido na Lei 9/2002, do 30 de decembro, de ordenación urbanística e protección do medio rural de Galicia, e cos informes xurídico e técnico do Servizo de Urbanismo e Inspección Territorial de Lugo, con datas
26 e 27 de maio de 2004, respectivamente, así como en consonancia cos das subdireccións xerais de Urbanismo e de Disciplina e Informes, do 29 de xuño de igual ano, e a proposta da Dirección Xeral de Urbanismo, do 29 de xuño do ano que corre,
DISPOÑO:
Artigo 1º
Apróbase definitivamente, con carácter parcial, consorte o disposto no artigo 85.5º a), a modificación puntual das normas subsidiarias de planeamento de Vilalba na zona das Pedrerías e o acceso ao auditorio no que fai referencia estritamente á nova vía desde a rúa Plácido Peña, travesía urbana da estrada C-641, de acceso á zona das Pedreiras e mailo auditorio municipal e acceso ao núcleo histórico de Vilalba.
Artigo 2º
Denégase a aprobación da modificación puntual das normas subsidiarias de planeamento de Vilalba no que respecta á diminución da reserva viaria de acceso á praia fluvial do río Magdalena e ás variacións do sistema viario das vixentes normas subsidiarias, por incrementar a edificabilidade sen achegar unha maior previsión de espazos libres
Artigo 3º
De conformidade co disposto polos artigos 92 da Lei 9/2002 e 70 da Lei 7/1985, do 2 de abril, reguladora das bases de réxime local, o concello deberá publicar a normativa e ordenanzas do plan aprobado definitivamente no BOP, excluíndo expresamente aos aspectos as que se fai referencia no artigo 2º desta orde.
Disposición derradeira
Contra esta orde cabe interpoñer recurso contencioso-administrativo ante a sala correspondente do Tribunal Superior de Xustiza de Galicia, no prazo de dous meses contado desde o día seguinte ao da súa publicación, segundo dispoñen os artigos 10 e 46 da Lei 29/1998, do 13 de xullo, reguladora da xurisdición contencioso-administrativa.
Santiago de Compostela, 29 de xuño de 2004.
Alberto Núñez Feijoo
Conselleiro de Política Territorial, Obras Públicas
e Vivenda